CELEX: C2005/330/18
Language: el
Date: 2005-12-24 00:00:00
Title: Υπόθεση C-378/05: Αίτηση για την έκδοση προδικαστικής αποφάσεως που υπέβαλε το Cour de cassation (Βέλγιο), με απόφαση της  9ης Σεπτεμβρίου 2005 , στην υπόθεση Samotor SPRL κατά État Belge

24.12.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 330/9
            
         Αίτηση για την έκδοση προδικαστικής αποφάσεως που υπέβαλε το Cour de cassation (Βέλγιο), με απόφαση της 9ης Σεπτεμβρίου 2005, στην υπόθεση Samotor SPRL κατά État Belge
   (Υπόθεση C-378/05)
   (2005/C 330/18)
   Γλώσσα διαδικασίας: η γαλλική
   Με απόφαση της 9ης Σεπτεμβρίου 2005, η οποία περιήλθε στη Γραμματεία του Δικαστηρίου των Ευρωπαϊκών Κοινοτήτων στις 14 Οκτωβρίου 2005, το Cour de cassation (Βέλγιο), στο πλαίσιο της διαφοράς μεταξύ Samotor SPRL και État Belge (Βελγικού Δημοσίου) που εκκρεμεί ενώπιόν του, ζητεί από το Δικαστήριο την έκδοση προδικαστικής αποφάσεως επί των εξής ερωτημάτων:
   
               1.
            
            
               Στην περίπτωση που ο παραλήπτης παραδιδομένων αγαθών είναι ο υποκείμενος στον φόρο ο οποίος συνήψε τη σχετική σύμβαση καλοπίστως, εν αγνοία της απάτης του πωλητή, κωλύει η αρχή της ουδετερότητας του ΦΠΑ το να συνεπάγεται η ακύρωση της συμβάσεως πωλήσεως, δυνάμει κανόνα του εθνικού αστικού δικαίου ο οποίος πλήττει με απόλυτη ακυρότητα την εν λόγω σύμβαση ως αντικείμενη στη δημόσια τάξη λόγω αθέμιτης αιτίας αφορώσας τον πωλητή, την απώλεια για τον εν λόγω υποκείμενο στον φόρο του δικαιώματος εκπτώσεως του ΦΠΑ;
            
         
               2.
            
            
               Διαφέρει η απάντηση στο πρώτο ερώτημα στην περίπτωση που η απόλυτη ακυρότητα απορρέει από το γεγονός ότι η διαπραχθείσα απάτη αφορά αυτόν τούτον τον ΦΠΑ;
            
         
               3.
            
            
               Διαφέρει η απάντηση όταν η παράνομη αιτία της συμβάσεως πωλήσεως, που επιφέρει την απόλυτη ακυρότητά της κατά το εσωτερικό δίκαιο, είναι η διάπραξη απάτης σχετικά με τον φόρο προστιθεμένης αξίας, την οποία εγνώριζαν και οι δύο συμβαλλόμενοι;